ASIA 	SAIRAANKULJETUKSEN JA ENSIHOIDON KEHITTÄMISEN OHJAUSRYHMÄ

Kansanterveyslain, erikoissairaanhoitolain ja sairaankuljetusasetuksen mukaan kunnan tulee huolehtia sairaankuljetuksen järjestämisestä sekä järjestää ja ylläpitää lääkinnällinen pelastustoiminta sekä paikallisiin olosuhteisiin nähden tarvittava sairaankuljetusvalmius. Sairaanhoitopiirien on vastattava osaltaan hoitotason sairaankuljetuksesta. Sairaanhoitopiirillä on vastuu koordinoida alueensa terveydenhuoltopalveluja. Lakeihin sisältyy lisäksi yleinen yhteistyövelvoite. Terveydenhuollon lainsäädäntö takaa kansalaisten oikeudet terveydenhuollon tarpeen mukaisiin palveluihin, joihin liittyy yleinen ohjaus- suunnittelu- ja valvontajärjestelmä.

Sairaankuljetuksen organisoinnin ja toiminnan taso, toimintavalmius ja paikallinen ohjaus vaihtelevat alueittain. Yleisesti ottaen sairaanhoitopiirien alueella terveyskeskusten ja sairaankuljetuksen välinen yhteistyö on hyvinkin toimivaa. Kuntien vastuulla oleva järjestelmä on turvannut sen, että maan eri osissa on saatavina kohtuutasoiset sairaankuljetuspalvelut. Yksilöityä tietoa ensihoidon ja sairaankuljetuksen palvelutasosta suhteutettuna kunnan tai alueen arvioitavissa olevaan riskimääritykseen ei kuitenkaan ole olemassa. Edelleen kehittämistarpeita on havaittu henkilöstön kelpoisuuteen ja toiminnan taloudelliseen vaikuttavuuteen liittyen. Vuosia on ollut tarpeena ja tavoitteena, että kaikilla sairaankuljetukseen ja ensihoitoon osallistuvilla on terveydenhuollon koulutus. Pelastusalan koulutuksen läpikäynneille onkin järjestetty lähihoitajan koulutuksen sisältöistä lisäkoulutusta.

Terveydenhuollossa on viime vuosina voimakkaasti rationalisoitu päivystystoimintoja terveyskeskusten ja sairaanhoitopiirien yhteistyönä. Päivystyspisteiden määrä on vähentynyt. Ensihoito on myös kehittynyt voimakkaasti. Kaikkiin sairaanhoitopiireihin on nimetty ensihoidosta vastaavat lääkärit. Monissa terveyskeskuksissa on sairaankuljetuksesta vastaava terveyskeskuslääkäri. Nämä lääkärit ovat kehittäneet alueellista täydennyskoulutusta, määrittäneet sairaankuljettajille käytännön osaamisvaatimukset ja tähän liittyvät testausmenetelmät. Ensivastetoiminnalla tarkoitetaan mitä tahansa hätätilapotilaan ensimmäisenä tavoittavaa, ei-terveydenhuollon yksikköä, joka pystyy esimerkiksi hätäensiapuun ja ensiarvioon. Toiminnasta ei ole toistaiseksi säädetty. Ensivastetoimintaa harjoittavat muun muassa vapaapalokunnat, pelastustoimi ja poliisi. Terveyskeskukset ovat tukeneet näitä yksikköjä koulutuksellisesti ja myös materiaalisesti, mikäli mahdollista ja tarkoituksenmukaista. Potilasturvallisuuden kannalta yhteys terveyskeskukseen on välttämätön. Sisäasiainministeriössä on valmistumassa eräiden ensihoitolääkärien kanssa tehty selvitys ensivasteen tilanteesta maassamme.

Sairaankuljetus on kiinteä osa terveydenhuollon palvelujärjestelmää. Suurin osa sairaankuljetuksista on potilaan siirtoja, joissa pääpaino on riittävillä valmiuksilla. Kuntien ylläpitämässä ja terveydenhuollon toimintayksiköiden koordinoimassa järjestelmässä on voitu tarvittaessa käyttää kiireellisen ensihoidon resursseja ei-kiireellisiin sairaankuljetustehtäviin. Toisaalta sairaankuljetushenkilöstöä on käytetty tarvittaessa myös muihin kuin varsinaisiin ensihoidon tehtäviin. Koulutuksellisista sekä tarkoituksenmukaisuus- ja tehokkuussyistä olisi toivottavaa, että myös pelastuslaitosten sairaankuljetushenkilöstöllä olisi mahdollisuus työskennellä sairaaloiden ja terveyskeskusten päivystyspisteissä. Tämä on mahdollista vasta, kun on päästy siihen tavoitteeseen, että heillä on terveydenhuollon koulutus. Toisaalta tätä toimimista on ollut estämässä myös pelastuslaitosten vaikeus eriyttää sairaankuljetus muusta pelastustoiminnasta.

On perusteltua ja välttämätöntä, että vastuu sairaankuljetuksen ja ensihoidon järjestämisestä säilyy edelleenkin kuntasektorilla siten, että tehtävä on osa terveydenhuollon palvelujärjestelmää. Suuressa osassa maata palveluja tuottavat yksityiset palveluntuottajat. Uudet, suuremmat pelastusalueet, saattavat parantaa pelastuslaitosten kilpailukykyä sairaankuljetuspalveluiden tuottajina. Monet ensihoitolääkärit ovat tosin tuoneet esiin pelkonsa, ettei suuri, mahdollisesti valtiollistettu pelastuslaitos, olisi kiinnostunut sairaankuljetus- ja ensihoitopalvelujen tarjoamisesta. Tämä johtaisi sairaankuljetusjärjestelmän edelleen pirstoutumiseen. 

Sosiaali- ja terveysministeriön SAKU-työryhmä (sairaankuljetuksen luvan myöntämistä ja taksan vahvistamista koskevien käytäntöjen kehittämistä selvittänyt työryhmä) esitti, että kokeiltaisiin sairaankuljetuksen alueellista mallia. Katsottiin, että toiminnan taloudellista vaikuttavuutta, laatua ja palveluiden saatavuutta voidaan edistää alueellisella yhteistyöllä. Satakunnan sairaanhoitopiiri on pitkälle kehittänyt tätä mallia ja ollut jo pidempään valmis kokeiluun. Kuluvana vuonna Satakunnan sairaanhoitopiiri sai rahoitusta lääninhallitukselta kokeilun toteuttamiseen. Päijät-Hämeen sairaanhoitopiirin hallitus on 20.2.2006 tehnyt päätöksen sosiaali- ja terveyspiirin perustamissuunnitelmasta. Suunnitelmaan sisältyy sairaankuljetuksen ja ensihoidon järjestämisvastuun siirtäminen kunnilta Päijät-Hämeen alueelle perustettavalle sosiaali- ja terveyspiirille. Päijät-Hämeen sairaanhoitopiiri sai tälle hankkeelle sosiaali- ja terveysministeriöltä valtionavustusta toukokuun alusta 2006 lukien. Hankkeen yhteydessä on tarkoitus selvittää myös rahoituksen vaihtoehdot. Satakunta ja Päijät-Häme ovat ilmoittaneet olevansa valmiita tekemään yhteistyötä hankkeiden eteenpäinviemisessä.   
 
Hankkeille perustettavan ohjausryhmän tehtävänä on sairaankuljetushankkeissa saatujen kokemusten ja muun saatavilla olevan tiedon ja selvitysten pohjalta tehdä esitykset/suositukset sairaanhoidonkuljetuksista vastaavalle kehittämistoimista.

Työryhmän tulee kuulla työnsä aikana laajasti ensihoidon, sairaankuljetuksen ja ensivastetoiminnan asiantuntijoita, tutkijoita ja työntekijöitä. 

Seuraavia tahoja pyydetään nimeämään edustajansa ohjausryhmään: 

	Satakunnan sairaanhoitopiiri (2)
 	Päijät-Hämeen-sairaanhoitopiiri (2)
	Sisäasiainministeriö (1)
                     Valtionvarainministeriö (1)
                     Liikenne- ja viestintäministeriö (1)
                     Etelä-Suomen lääninhallitus    (1)
	Kela (1)
	Sairaankuljetusliitto (1)
	Hätäkeskuslaitos (1)
	Kuntaliitto (1)
	Satakunnan aluepelastuslaitos (1)